VIRKAMIESTUOMIOISTUIMEN TUOMIO (toinen jaosto)
29 päivänä tammikuuta 2009
Asia F-98/07
Nicole Petrilli
vastaan
Euroopan yhteisöjen komissio
Henkilöstö – Ylimääräiset sopimussuhteiset toimihenkilöt – Tutkittavaksi ottaminen – Asianomaiselle vastainen päätös – Muuhun henkilöstöön sovellettavien palvelussuhteen ehtojen 3 b ja 88 artikla – Sopimuksen kesto – Määräaikaisen henkilöstön sopimusten enimmäiskestosta komission yksiköissä 28.4.2004 tehdyn komission päätöksen 3 artiklan
1 kohta – Lainmukaisuus
Aihe: EY 236 ja EA 152 artiklaan perustuva kanne, jossa Nicole Petrilli vaatii virkamiestuomioistuinta kumoamaan 20.7.2007 tehdyn
komission päätöksen, jolla hylättiin hänen vaatimuksensa, joka koski hänen ylimääräisen sopimussuhteisen toimihenkilön sopimuksensa
jatkamista, sekä velvoittamaan komission maksamaan vahingonkorvausta.
Ratkaisu: Euroopan yhteisöjen komission 20.7.2007 tekemä päätös, jolla hylättiin Petrillin hakemus hänen ylimääräisen sopimussuhteisen
toimihenkilön sopimuksensa jatkamiseksi, kumotaan. Asianosaiset ilmoittavat virkamiestuomioistuimelle kolmen kuukauden kuluessa
tämän tuomion julistamisesta joko niiden yhteisesti sopiman sellaisen rahallisen korvauksen määrän, joka liittyy 20.7.2007
tehdyn päätöksen lainvastaisuuteen, tai – jos sopimukseen ei päästä – niiden vaatimukset tämän korvauksen määrän osalta. Oikeudenkäyntikuluista
päätetään myöhemmin.
Tiivistelmä
1.      Virkamiehet – Muuhun henkilöstöön sovellettavat palvelussuhteen ehdot – Ylimääräinen sopimussuhteinen toimihenkilö – Palvelussuhteen
kesto
(Muuhun henkilöstöön sovellettavien palvelussuhteen ehtojen 88 artiklan ensimmäinen kohta)
2.      Virkamiehet – Muuhun henkilöstöön sovellettavat palvelussuhteen ehdot – Ylimääräinen sopimussuhteinen toimihenkilö – Palvelussuhteen
kesto
(Muuhun henkilöstöön sovellettavien palvelussuhteen ehtojen 88 artiklan ensimmäinen kohta)
1.      Muuhun henkilöstöön sovellettavien palvelussuhteen ehtojen 88 artiklan ensimmäisessä kohdassa sallitaan se, että viranomainen,
joka saa tehdä sopimuksia palvelukseen ottamisesta, tekee ja uusii ylimääräisen sopimussuhteisen toimihenkilön sopimuksia
määräajaksi, kunhan ”tosiasiallinen palvelussuhde toimielimessä, mukaan luettuna työsopimuksen jatkaminen, [– –] kestää enintään
kolme vuotta”. Ilmaisulla ”tosiasiallinen palvelussuhde toimielimessä” voidaan tarkoittaa vain muuhun henkilöstöön sovellettavien
palvelussuhteen ehtojen 3 b artiklassa tarkoitetun sopimussuhteisen toimihenkilön sopimuksen kestoa eikä minkä tahansa palvelussuhteen
kestoa toimielimessä.
(ks. 47 ja 48 kohta)
2.      Toimielin ei voi muuhun henkilöstöön sovellettavien palvelussuhteen ehtojen 88 artiklan ensimmäistä kohtaa rikkomatta rajoittaa
yleisesti ja henkilöitä nimeämättä esimerkiksi yleisillä täytäntöönpanomääräyksillä tai yleisesti sovellettavalla sisäisellä
päätöksellä muuhun henkilöstöön sovellettavien palvelussuhteen ehtojen 3 b artiklassa tarkoitettujen sopimussuhteisten toimihenkilöiden
palvelussuhteen mahdollista enimmäiskestoa, siitä miten lainsäätäjä on sen itse vahvistanut. Toimielimillä ei näet ole toimivaltaa
poiketa henkilöstösääntöjen tai näiden palvelussuhteen ehtojen nimenomaisesta säännöstä täytäntöönpanomääräyksellä, ellei
siitä ole annettu nimenomaista valtuutusta.
Tilapäisen henkilöstön käyttämisen enimmäiskestosta komission yksiköissä 28.4.2004 tehdyn komission päätöksen 1 artiklan 2
kohdan a alakohdan kolmannesta luetelmakohdasta ilmenee, että tätä päätöstä ja siten sen 3 artiklan 1 kohtaan sisältyvää kuuden
vuoden palvelusta koskevaa rajoitusta sovelletaan kaikkiin ylimääräisiin sopimussuhteisiin toimihenkilöihin, ainoana poikkeuksena
muuhun henkilöstöön sovellettavien palvelussuhteen ehtojen 90 artiklassa tarkoitetut konferenssitulkit.
Kuuden vuoden sääntö on tosin omiaan rajoittamaan ylimääräisen sopimussuhteisen toimihenkilön sopimuksen keston kolmea vuotta
lyhyemmäksi vain siinä tapauksessa, että asianomainen on ensin otettu palvelukseen väliaikaiseksi, ylimääräiseksi, sopimussuhteiseksi,
tilapäiseksi tai muuksi toimihenkilöksi. Siten 28.4.2004 tehdyn päätöksen 3 artiklan 1 kohdalla ei lyhennetä järjestelmällisesti
muuhun henkilöstöön sovellettavien palvelussuhteen ehtojen 88 artiklan ensimmäisen kohdan mukaista kolmen vuoden enimmäiskestoa.
Se, miten usein yleisin sanamuodoin ja henkilöitä nimeämättä ilmaistua poikkeusta sovelletaan ylimääräisten sopimussuhteisten
toimihenkilöiden palvelussuhteen mahdolliseen enimmäiskestoon, sellaisena kuin se on vahvistettu muuhun henkilöstöön sovellettavien
palvelussuhteen ehtojen 88 artiklan ensimmäisessä kohdassa, ei ole ratkaisevaa sen kysymyksen kannalta, onko komissio toimivaltainen
poikkeamaan muuhun henkilöstöön sovellettavien palvelussuhteen ehtojen nimenomaisesta säännöstä.
Näin ollen 28.4.2004 tehdyn komission päätöksen 3 artiklan 1 kohdassa rajoitetaan lainvastaisesti muuhun henkilöstöön sovellettavien
palvelussuhteen ehtojen 88 artiklan ensimmäisen kohdan määräyksen soveltamisalaa.
(ks. 54–59 kohta)
Viittaukset:
Ensimmäisen oikeusasteen tuomioistuin: asia T‑54/92, Schneider v. komissio, 1.12.1994 (Kok. H., s. I‑A‑281 ja II‑887, 19 kohta)
Virkamiestuomioistuin: asia F‑54/07, Joseph v. komissio, 26.6.2008 (69 kohta, ei vielä julkaistu oikeustapauskokoelmassa)